
Kārtība, kādā Valsts ugunsdzēsības un glābšanas dienests veic un vada ugunsdzēsības un glābšanas darbus
Izdoti saskaņā ar Ugunsdrošības, ugunsdzēsības un glābšanas darbu likuma 14.panta 2.daļu 
· 1. Noteikumi nosaka kārtību, kādā Valsts ugunsdzēsības un glābšanas dienests veic un vada ugunsdzēsības un glābšanas darbus. 
· 2. Valsts ugunsdzēsības un glābšanas dienesta ekipāžas ierašanās laiku notikuma vietā ugunsdzēsības un glābšanas darbu veikšanai nosaka Valsts ugunsdzēsības un glābšanas dienests atbilstoši veiktajam ugunsdrošības un civilās aizsardzības risku novērtējumam. 
· 3. Valsts ugunsdzēsības un glābšanas dienests nosaka prioritāti ekipāžas izsūtīšanai, balstoties uz pieteicēja sniegto informāciju un šo noteikumu 8.punkta prioritātēm.
· 4. Ugunsgrēku dzēšanā un glābšanas darbos Valsts ugunsdzēsības un glābšanas dienests iesaista šādas iestādes un dienestus:
· 4.1. Valsts meža dienestu, pašvaldību ugunsdzēsības organizācijas, komercsabiedrību ugunsdzēsības un glābšanas organizācijas un brīvprātīgo ugunsdzēsēju organizācijas; 
· 4.2. Valsts policiju;
· 4.3. pašvaldības policiju;
· 4.4. Valsts robežsardzi;
· 4.5. Nacionālos bruņotos spēkus;
· 4.6. Neatliekamās medicīniskās palīdzības dienestu;
· 4.7. Valsts vides dienestu;
· 4.8. avārijas dienestus (piemēram, gāzes avārijas dienests, elektrotīklu avārijas dienests, liftu avārijas dienests un citi).
· 5. Pēc ziņojuma saņemšanas uz vienoto ārkārtas palīdzības izsaukumu numuru "112" vai mobilo lietotni "112 Latvija" Valsts ugunsdzēsības un glābšanas dienests nosūta nepieciešamo brīvo Valsts ugunsdzēsības un glābšanas dienesta ekipāžu, kas ir tuvāk notikuma vietai. Ja nepieciešams, ugunsgrēka dzēšanā vai glābšanas darbos iesaista šo noteikumu 4.punktā minētās iestādes un dienestus.
· 6. Valsts ugunsdzēsības un glābšanas dienesta ekipāža izbrauc no daļas vai posteņa garāžas 90 sekunžu laikā pēc nosūtīšanas uz notikuma vietu.
· 7. Valsts ugunsdzēsības un glābšanas dienesta ekipāža var ierasties notikuma vietā vēlāk, nekā noteikts ugunsdrošības un civilās aizsardzības risku novērtējumā, ja:
· 7.1. ierašanos aizkavējuši apstākļi, ko radījusi nepārvarama vara;
· 7.2. notikusi dabas vai cilvēka izraisīta katastrofa;
· 7.3. ekipāžas no tuvākās daļas vai posteņa atradās citā notikumā;
· 7.4. ceļā uz notikuma vietu ir radušies satiksmes sarežģījumi (piemēram, intensīva ceļu satiksme, slēgta dzelzceļa pārbrauktuve, ceļu satiksmes negadījums, ceļa segums sliktā stāvoklī, pasliktināti braukšanas apstākļi, nav piebraucamo ceļu, transportlīdzekļa tehniski bojājumi un citi);
· 7.5. saņemtais ziņojums par notikumu nav saistīts ar ugunsgrēku un nepastāv draudi cilvēka dzīvībai un veselībai;
· 7.6. attiecīgajā riska teritorijā nav izvietota (dislocēta) Valsts ugunsdzēsības un glābšanas dienesta struktūrvienība. 
· 8. Ugunsgrēku dzēšanā un glābšanas darbos notikuma vietā ievēro šādu prioritāro secību:
· 8.1. cilvēku glābšana un evakuācija;
· 8.2. sprādziena, ēkas vai būves sabrukšanas, bīstamas vielas noplūdes draudu novēršana;
· 8.3. ugunsgrēka izplatīšanās vai avārijas rezultātā izveidojušos bīstamo faktoru izplatīšanās ierobežošana.
· 9. Ja notikuma vietā ir cietušie, līdz brīdim, kad ierodas Neatliekamās medicīniskās palīdzības dienesta brigāde, pirmo palīdzību sniedz Valsts ugunsdzēsības un glābšanas dienesta amatpersona ar speciālo dienesta pakāpi.
· 10. Ja ilgstošu glābšanas darbu laikā cietušajam, kas atrodas notikuma vietas bīstamajā zonā, pastāv būtisks veselības bojājuma vai dzīvības apdraudējuma risks un Neatliekamās medicīniskās palīdzības dienesta vadības ārsts (ārsts vai ārsta palīgs) ir pieņēmis lēmumu izsniegt pretsāpju līdzekli Valsts ugunsdzēsības un glābšanas dienesta amatpersonai ar speciālo dienesta pakāpi, minētā amatpersona notikuma vietas bīstamajā zonā to enterāli, transdermāli vai intranazāli ievada cietušajam.
· 11. Atzīt par spēku zaudējušiem Ministru kabineta 2016.gada 17.maija noteikumus Nr. 297 "Kārtība, kādā Valsts ugunsdzēsības un glābšanas dienests veic un vada ugunsgrēku dzēšanu un glābšanas darbus" (Latvijas Vēstnesis, 2016, 96. nr.).

